Document ID: 32012D0826

Decizia Consiliului
din 28 noiembrie 2012
privind semnarea, în numele Uniunii Europene, și aplicarea provizorie a protocolului convenit între Uniunea Europeană și Republica Madagascar de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului în vigoare între cele două părți
(2012/826/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (5),
având în vedere propunerea Comisiei Europene,
întrucât:
(1) La 15 noiembrie 2007, Consiliul a adoptat Regulamentul (CE) nr. 31/2008 privind încheierea Acordului de parteneriat în sectorul pescuitului dintre Comunitatea Europeană și Republica Madagascar [1] (denumit în continuare "acordul de parteneriat").
(2) Un nou protocol la acordul de parteneriat a fost parafat la 10 mai 2012 (denumit în continuare "noul protocol"). Noul protocol oferă navelor din UE posibilități de pescuit în apele asupra cărora Madagascar își exercită suveranitatea sau jurisdicția în materie de pescuit.
(3) Protocolul actual expiră la 31 decembrie 2012.
(4) Pentru a se garanta continuarea fără întreruperi a activităților de pescuit ale navelor din UE, noul protocol prevede aplicarea acestuia cu titlu provizoriu de la data semnării sale și cel mai devreme de la 1 ianuarie 2013, în așteptarea finalizării procedurilor necesare pentru încheierea acestuia.
(5) Este necesar ca noul protocol să fie semnat,
ADOPTĂ PREZENTA DECIZIE:
Articolul 1
Se autorizează, în numele Uniunii Europene, semnarea protocolului convenit între Uniunea Europeană și Madagascar de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului în vigoare între cele două părți (denumit în continuare "protocolul"), sub rezerva încheierii acestuia.
Textul protocolului se atașează la prezenta decizie.
Articolul 2
Președintele Consiliului este autorizat să desemneze persoana împuternicită (persoanele împuternicite) să semneze protocolul în numele Uniunii.
Articolul 3
Protocolul se aplică cu titlu provizoriu în conformitate cu articolul 15 din protocol începând cu data semnării acestuia, însă cel mai devreme de la 1 ianuarie 2013, în așteptarea finalizării procedurilor necesare pentru încheierea acestuia.
Articolul 4
Prezenta decizie intră în vigoare la data adoptării.
Adoptată la Luxemburg, 28 noiembrie 2012.

Labels: 18
15
5
6